# GUVERNUL ROMÂNIEI

# HOTĂRÂRE

# privind aprobarea Notei de fundamentare referitoare la necesitatea și oportunitatea efectuării cheltuielilor aferente proiectului „Sistem Național de Management privind Dizabilitatea – SNMD”

În temeiul [art. 108](http://lege5.ro/App/Document/gq4deojv/constitutia-romaniei-republicata-in-2003?pid=43226719&d=2018-11-22#p-43226719) din Constituția României, republicată și al art. 42 alin. (1), lit. a) din Legea nr. 500/2002 privind finanțele publice, cu modificările și completările ulterioare,

**Guvernul României** adoptă prezenta hotărâre.

Art. 1. - Se aprobă Nota de fundamentare referitoare la necesitatea și oportunitatea efectuării cheltuielilor aferente proiectului „Sistem Național de Management privind Dizabilitatea – SNMD”, prevăzută în anexa care face parte integrantă din prezenta hotărâre.

Art. 2. - Finanțarea proiectului prevăzut la [art. 1](http://lege5.ro/App/Document/gi4dknzvha2a/hotararea-nr-440-2018-privind-aprobarea-notei-de-fundamentare-referitoare-la-necesitatea-si-oportunitatea-efectuarii-cheltuielilor-aferente-proiectului-sistemul-informatic-integrat-pentru-emiterea-act?pid=261515606&d=2018-11-22#p-261515606) se realizează din fonduri externe nerambursabile și de la bugetul de stat, prin bugetele Ministerului Muncii și Justiției Sociale și Ministerului Comunicațiilor și Societății Informaționale în limita sumelor aprobate anual cu această destinație, conform programelor de investiții publice aprobate potrivit legii.

Art. 3. – Ministerul Muncii și Justiției Sociale prin Autoritatea Națională pentru Persoanele cu Dizabilități și Ministerul Comunicațiilor și Societății Informaționale răspund de modul de implementare a proiectului prevăzut la [art. 1](http://lege5.ro/App/Document/gi4dknzvha2a/hotararea-nr-440-2018-privind-aprobarea-notei-de-fundamentare-referitoare-la-necesitatea-si-oportunitatea-efectuarii-cheltuielilor-aferente-proiectului-sistemul-informatic-integrat-pentru-emiterea-act?pid=261515606&d=2018-11-22#p-261515606), potrivit prevederilor prezentei hotărâri.

|  |  |
| --- | --- |
|  |  |

**PRIM-MINISTRU**

**Vasilica-Viorica DĂNCILĂ**

 **Anexă**

**NOTĂ DE FUNDAMENTARE
referitoare la necesitatea și oportunitatea efectuării cheltuielilor aferente proiectului
„Sistem Național de Management privind Dizabilitatea – SNMD”**

În contextul Strategiei Naționale privind Agenda Digitală pentru România (SNADR) 2020 și al Planului Integrat pentru Simplificarea Procedurilor Administrative Aplicabile Cetățenilor, Ministerul Muncii și Justiției Sociale, prin Autoritatea Națională pentru Persoanele cu Dizabilități și în colaborare cu Ministerul Comunicațiilor și Societății Informaționale, își propune să dezvolte și implementeze o platformă națională centralizată, pentru colectarea, stocarea și distribuirea informațiilor referitoare la cazurile persoanelor cu handicap (adulți și copii cu certificate de încadrare în grad și tip de handicap sau care sunt la prima evaluare privind obținerea certificatului) către autoritățile publice centrale și locale, beneficiari individuali și parteneri instituționali.

Interacțiunea instituțiilor publice cu societatea informațională determină reorganizarea proceselor instituționale (proceduri, metodologii de lucru, standarde și atribuții), regândirea strategică a managementului intern și asigurarea unui proces de continuă optimizare și perfecționare.

Soluția constă în implementarea proiectului „Sistem Național de Management privind Dizabilitatea – SNMD”. Prin implementarea acestui proiect se vor crea condițiile unei administrații moderne, eficace și eficiente, precum și premisele creșterii calității serviciilor oferite cetățenilor și reducerea timpului de soluționare a cererilor referitoare la cazurile persoanelor cu handicap (adulți și copii cu certificate de încadrare în grad și tip de handicap sau care sunt la prima evaluare privind obținerea certificatului).

Din punct de vedere informatic, prin realizarea SNMD va fi obținută alinierea la contextul tehnologic actual, simplificându-se și securizându-se totodată modalitatea de prelucrare, stocare și procesare a datelor.

Astfel, pentru expunerea on-line către cetățeni și mediul public/privat a serviciilor publice este vizată punerea la dispoziție a următoarelor servicii de tip G2C pentru care se va asigura disponibilitate și acces ridicat/consolidat pentru cetățeni:

- accesarea on-line a datelor/informațiilor referitoare la proceduri/formulare;

- descărcarea on-line a formularelor;

- încărcarea on-line a formularelor;

- serviciu de suport/helpdesk.

Proiectul contribuie la implementarea Strategiei naționale agenda digitală pentru România 2020 (SNADR), domeniul I de acțiune e-Guvernare, Interoperabilitate, Securitate Cibernetică, Cloud Computing, Open Data, Big Data și Media Sociale, care are scopul de a reforma modul în care Guvernul funcționează, permite accesul la informații, implică cetățenii și furnizează servicii beneficiarilor externi și interni, atât pentru beneficiul Guvernului, cât și al cetățenilor pe care îi deservește, precum și la îndeplinirea obiectivelor principale ale acestei strategii, dintre care menționăm: creșterea transparenței actelor administrației publice, prin informatizarea serviciilor publice, creșterea accesului la servicii publice digitale, administrații publice eficiente și scăderea costurilor de administrare publică. De asemenea, proiectul contribuie la implementarea măsurilor din Strategia de consolidare a administrației publice.

Prin implementarea proiectului SNMD, pentru evenimentele de viață primare, așa cum sunt acestea descrise în SNADR, vor fi furnizate servicii electronice, la nivelul 4 de sofisticare.

Valoarea totală a proiectului este de 45.043 mii lei.

Proiectul va fi depus pentru finanțare în cadrul Programului operațional Competitivitate (POC) 2014-2020, axa prioritară 2 - Tehnologia informației și comunicațiilor (TIC) pentru o economie digitală competitivă, acțiunea 2.3.1 Consolidarea și asigurarea interoperabilității sistemelor informatice dedicate serviciilor de e-guvernare tip 2.0 centrate pe evenimente din viața cetățenilor și întreprinderilor, dezvoltarea cloud computing guvernamental și a comunicării media sociale, a Open Data și Big Data – SECȚIUNEA E-GUVERNARE ȘI OPEN DATA, cod proiect 127682.

Caracteristicile principale ale proiectului "Sistem Național de Management privind Dizabilitatea - SNMD":

**Titular:** Ministerul Muncii și Justiției Sociale și Ministerul Comunicațiilor și Societății Informaționale

**Beneficiarul proiectului:** Autoritatea Națională pentru Persoanele cu Dizabilități

Caracteristicile principale:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |  |
|  | Valoarea totală a proiectului, inclusiv TVA:(prețuri luna decembrie 2018, 1 euro = 4,6598 lei)  | mii lei | 45.043 |
|  |  |  |  |
|  | Eșalonarea cheltuielilor |  |  |
|  | - Anul I  | mii lei  | 1.809 |
|  | - Anul II  | mii lei  | 43.234 |

**Indicatori prestabiliți**

**Indicatori prestabiliți de rezultat**

|  |  |  |  |  |
| --- | --- | --- | --- | --- |
| **DENUMIRE INDICATOR** | **Unitate măsură** | **Valoare de referință** | **Anul de referință** | **Valoare țintă** |
| Cetățeni care utilizează sistemele de e-guvernare | Cetățeni care utilizează sistemele de e-guvernare (% din populatie) | **0%** | **2021** | **0.1%** |
| Numărul de cetățeni care utilizează serviciile electronice aferente evenimentelor de viata, realizate și/sau îmbunătățite prin proiect | Cetateni care utilizeaza serviciile electronice aferente evenimentelor de viata, realizate si/sau imbunatatite prin proiect | **0** | **2021** | **20 000** |

**Indicatori prestabiliți de realizare**

|  |  |  |
| --- | --- | --- |
| **DENUMIRE INDICATOR DE REALIZARE** | **Unitate măsură** | **Valoare țintă** |
| Servicii publice aferente evenimentelor de viață aduse la nivelul IV de sofisticare | **Serviciu public aferent evenimentului de viata** | **1** |
| Numărul de servicii electronice publice aferente evenimentelor de viata, realizate și/sau îmbunătățite prin proiect | **Serviciu electronic public aferent evenimentului de viata** | **3** |
| Numărul de persoane (angajaţi ai beneficiarului sau instituţiilor în care se implementează proiectul) instruite pentru folosirea aplicaţiei informatice implementate | **Persoane** | **285** |

**Durata de implementare a proiectului:** 24 luni

**Finanțarea investiției:**

Finanțarea proiectului se realizează din fonduri externe nerambursabile și de la bugetul de stat, prin bugetele Ministerului Muncii și Justiției Sociale și Ministerului Comunicațiilor și Societății Informaționale în limita sumelor aprobate anual cu această destinație, conform programelor de investiții publice aprobate potrivit legii.